
A reaktív köztitermékek szerepe fenol vizes oldatának vákuum-ultraibolya fotolízisében és γ-radiolízisében

Vizek szerves szennyezőinek eltávolítására alkalmas a vákuum-ultraibolya (VUV) és gamma (γ) fotonokkal történő megvilágítás, amely során a szennyezők hatékonyan és adalékanyagok hozzáadása nélkül lebonthatók. Ezen eljárásokat alkalmazva a célvegyületek mineralizációja szabad gyökös (hidroxilgyök (•OH), hidrogéngyök/hidratált elektron (•H/eaq-), hidroperoxilgyök/szuperoxid gyökion (HO2•/O2•-) stb.) folyamatokon keresztül megy végbe. A bontási folyamatok optimalizálásához szükséges a mechanizmusok pontos ismerete, így a kevésbé tanulmányozott, kisebb reaktivitású gyökök szerepének megismerése. Kutatásaink ezért arra irányultak, hogy változtatva a reakciókörülményeket befolyásoljuk a bontás gyökkészletét, és megfigyeljük annak hatását egy egyszerű szerkezetű modellvegyület, a fenol vizes oldatának VUV-fotolízisére (Xe excimer lámpa: H2O → •H és •OH) és γ-radiolízisére (60Co-forrás: H2O → eaq- és •OH).
Kísérleteink során 10-4 mol dm-3 koncentrációjú vizes fenololdatokat sugároztunk be VUV-, illetve γ-fotonokkal, különböző oldott gázok (N2, O2) jelenlétében, illetve 0,50 mol dm-3 terc-butanol, mint •OH-fogó vagy 0,05 mol dm-3 hangyasav vagy Na-formiát, mint •OH-transzfer anyagok hozzáadásával. A fenol bomlását HPLC-s elválasztással követtük. A képződő reaktív oxigéntartalmú gyökök (ROS) reakcióiból származó H2O2 koncentrációjából következtethetünk a ROS koncentrációjára, ezért a H2O2 képződését CuII-dimetilfenantrolin redukcióján alapuló módszerrel spektrofotometriásan mértük.
Oxigénmentes oldatban a fenol bomlásáért a vízből képződő •OH-ök, H•-ök, illetve eaq--ok felelősek. A fenol bomlási sebessége (r) N2 helyett O2–t alkalmazva nagyobb volt, mivel ekkor megnő a •OH koncentráció, a redukáló típusú •H/eaq--ok oxidáló típusú HO2•/O2•--okká alakulnak, illetve mivel oldott O2 hatására a •OH reakcióiban keletkező ciklohexadienil-gyökök peroxigyökökké alakulnak, megakadályozva ezzel az esetleges visszaalakulást.
Adalékanyagok jelenlétében az r lecsökkent. Oxigénmentes mintákban a túlsúlyban levő •H/eaq--ok járulhatnak hozzá mérsékelt módon a bomláshoz, melyek közül a •H-ök hatása a jelentősebb. Az oxigén jelenlétében képződő HO2•/O2•--ok szintén kis reaktivitást mutatnak a fenollal szemben, azonban a HO2•-ök szerepe jelentősebb. Eredményeink alapján nagyságrendileg megbecsültük a mindeddig ismeretlen fenol és HO2• közötti reakció reakciósebességi együtthatóját (1,2×106 mol-1 dm3 s-1). A mért H2O2 koncentrációk alátámasztották a bomlásgörbékből levont következtetéseket.



